अस्पताल को दिए 30 लाख पेंशनरों को अब मिलेगी दवा
अंबेडकर अस्पताल को पेंशनरों की दवा के लिए 30 लाख रुपए मिल गए हैं। फरवरी में बजट खत्म होने के बाद पेंशनरों को लौटाया जा रहा था। इससे पेंशनरों को काफी परेशानी हो रही थी। शुक्रवार और शनिवार को 50 से ज्यादा पेंशनरों को दवा दी गई।
अंबेडकर अस्पताल जाने वाले 1200 पेंशनरों के लिए बजट आने से उन्हें बड़ी राहत मिली है। अस्पताल प्रबंधन ने जनवरी में ज्यादा बजट का हवाला देते हुए पेंशनरों की दवा का 15 लाख बजट सिम्स मेडिकल कॉलेज बिलासपुर को ट्रांसफर कर दिया था। दवा मिलने की उम्मीद में पेंशनर रोज अस्पताल पहुंच रहे थे, लेकिन निराशा हाथ लग रही थी। बजट नहीं मिलने से प्रबंधन भी परेशान था। दवा के लिए 15 दिनों पहले अनुपूरक बजट के लिए शासन को पत्र भेजा गया था। पेंशनर दवा खरीदकर ले रहे थे। पेंशनरों को हाई ब्लड प्रेशर, डायबिटीज, हार्ट व कैंसर की दवा एक-एक महीने के लिए दी जाती है। खत्म होने के बाद उन्हें फिर से दवा दी जाती है। चालू वित्तीय वर्ष के लिए 1.80 करोड़ रुपए मिले थे।
अस्पताल प्रबंधन ने मार्च तक के लिए 1.65 करोड़ रुपए की दवा खरीदी थी। पेंशनरों के लिए दवा का बजट लगातार बढ़ रहा है। दरअसल प्रदेशभर के पेंशनर अंबेडकर अस्पताल आते हैं। जिला अस्पतालों में भी पेंशनरों को दवा देने की व्यवस्था होती है, लेकिन वहां सभी दवाएं नहीं मिलने के कारण वे रायपुर की ओर रुख करते हैं।
आयुर्वेदिक दवा नहीं मिल रही तीन महीने से
आयुर्वेदिक दवा खाने वाले पेंशनर अब भी भटक रहे हैं। पिछले माह दवा का बजट खत्म हो गया था, जो अभी तक नहीं मिला है। पेंशनरों के अनुसार जब भी दवा के लिए कॉलेज जाते हैं, उन्हें बजट नहीं होने की बात कही जाती है। इसे लेकर विवाद भी हो रहा है। कॉलेज में 500 से ज्यादा पेंशनरों को आयुर्वेदिक दवा दी जाती है। यह जेनेरिक दवा से महंगी है। बजट जल्द खत्म होने का एक कारण यह भी है। पेंशनर डॉ. राजेंद्र शर्मा ने बताया कि वे पिछले 3 माह से दवा के लिए भटक रहे हैं। आयुर्वेद कॉलेज में दवा नहीं होने से पेंशनर को दवा नहीं मिल रही है।
मार्च तक परेशानी नहीं
पेंशनरों के लिए दवा का बजट आ गया है। अब सभी पेंशनरों को दवा दी जा रही है। बजट खत्म होने से उन्हें थोड़ी परेशानी जरूर हुई, लेकिन यह बजट मार्च तक के लिए पर्याप्त है। डॉ. विवेक चौधरी, अधीक्षक अंबेडकर अस्पताल
hin_Deva hin_Deva hin_Deva hin_Deva hin_Deva hin_Deva hin_Deva hin_Deva